**Melléklet 18.1. – Eseményfeladatok**

Az alábbi táblázat egy eseményfeladat problémamegoldást és csoportos együttműködést igénylő leírását tartalmazza. A minta a tanulók számára kiosztott feladatlap, amellyel párhuzamosan egy ellenőrző listát is készíteni kell, amelyen jelölni lehet, hogy mely értékelési kritériumok valósultak meg az egyes bemutatásokkor.

|  |  |
| --- | --- |
| **Eseményfeladat: Kézilabda taktikai alapok – 2:1 elleni játékhelyzet megoldásainak bemutatása**  **Témakör: Sportjátékok**  **Tanulási cél:**  A tanuló tudjon egyszerű döntéshelyzetet megoldva (pl. 2:1 elleni játékban) gólszerzésre törekedni. | Dátum: 2020. 02. 15. |
| **Feladat:**  Az elmúlt órákon tanultunk jónéhány alapvető, a kézilabda játékban használt technikai és taktikai elemet. A feladat során meg kell terveznetek egy olyan mozgássort, amelyben legalább három különböző támadótaktikai megoldással, 2:1 elleni játékot valósítotok meg. A kisjátékot a bójákkal kijelölt területeken gyakorolhatjátok mindkét támadási irányba.  **A feladat során a következő szempontokra kell figyelnetek:**   1. Mindhárman legyetek védő szerepkörben is! 2. A védő törekedjen a labdaszerzésre! 3. A támadók törekedjenek a védőn történő túljutásra! 4. A három különböző megoldást közvetlenül egymás után, szinte összefűzve kell begyakorolni, ezért a szerepcseréket is ki kell találnotok.   **A feladat megoldásához használjátok a következő lehetőségeket:**   1. Tervezzétek meg és rajzoljátok le a feladatlap hátuljára a 3 különböző megoldást. 2. Egyezzetek meg, hogy ki mikor lesz védő és támadó. 3. Használjátok azokat a taktikai elveket, amelyeket tanultunk a 2:1 elleni kisjátékok során. 4. Először külön-külön gyakoroljátok be a 3 megoldást, majd fűzzétek össze egy gyakorlattá.   **Az értékelés bemutatással, az alábbi kritériumok mentén, ellenőrző listán történik**  **(megvalósult / nem valósult meg):**   1. A 3 különböző megoldás jól felismerhető a támadók szempontjából. 2. A támadók megfelelően reagálnak a védő helyezkedésére. 3. A 3 megoldást közvetlenül egymás után mutatjátok be. 4. Mindenki tudja, hogy mikor melyik szerep lesz az övé.   Ha kérdésetek van bátran forduljatok hozzám! 😊  Jó munkát! | |

A minta tartalmilag szabadon alakítható.